送黄侍郎仲秉赴瀘南
作者：周孚
朝代：宋

paragraphs: 召杜久不作，公來甫朞年。
吾民亦何負，今公返三川。
王命不可稽，無由挽公船。
累累嬰兒啼，政復來道邊。
驚鴻未安集，歎息渠可憐。
公才岷峨秀，風度晉魏前。
宜方次公駕，可拍叔度肩。
茲行去中都，江月六上弦。
雖云諸侯師，我意終欿然。
孝友當處中，此翁那戍邊。
落日照歸旌，春江動離筵。
餞公野王箏，老淚如迸泉。